ШIэныгъэм хэмыгъахъоу улъыкIотэн плъэкIыщтэп | Адыгэ Макъ\nШIэныгъэм хэмыгъахъоу улъыкIотэн плъэкIыщтэп\n«Научнэ IофшIагъэхэм якъалэу «Наукоград-2019» зыфиIорэ фестивалыр мэфэкI шъыпкъэм тетэу Адыгэ къэралы­гъо университетым щырагъэкIокIыгъ. Ащ Адыгеим икъалэхэм, ирайонхэм ыкIи Краснодар краим ирайони 10-мэ къарыкIыгъэ кIэлэеджэкIо ыкIи студент мини 2 фэдиз хэлэжьагъ.\nАР-м и Премьер-министрэу Александр Наролиным пэублэ псалъэ къышIызэ, урысые нау­кэм и Мафэ фэгъэхьыгъэ мэфэкIымкIэ студентхэмрэ кIэлэ­еджакIохэмрэ зэхащэрэ про­ектхэм ягъэцэкIэн хэлэжьэрэ пстэуми, научнэ сообществэм къафэгушIуагъ, гъэхъагъэхэр ашIыхэзэ ыпэкIэ лъыкIотэнхэу къафэлъэIуагъ.\n— ШIэныгъэм мэхьанэу иIэм хэхъо зэпыт. Мыгъэ Iофтхьа­бзэм хэлажьэхэрэм япчъагъэ нахьыбэ зэрэхъугъэр щытхъукIэ афэплъэгъунэу щыт. Мыекъуапэ иеджапIэхэм ямызакъоу, респуб­ликэм имуниципалитетхэм аще­джэрэ ныбжьыкIэхэри Iоф­тхьа­бзэм хэлажьэх. Краснодар кра-им къикIыгъэхэу ежьхэм яшIоигъоныгъэкIэ «Наукоградым» хэлажьэхэрэр къыхэзгъэ­щыхэ сшIоигъу. Наукэм пылъхэм зэри­фэшъуашэу япшъэ­рылъхэр агъэ­цэкIэнхэм, Iоф ашIэнымкIэ ама­лэу аIэкIэлъхэм ахэгъэхъогъэным респуб­ликэм мэхьанэшхо щыраты. КъыткIэхъухьэрэ лIэужхэм ащыщхэр шIэныгъэм хэщагъэ хъунхэм фэшI ахэм IэпыIэгъу та­фэхъун зэрэфаер зыщыдгъэ­гъупшэ хъущтэп, — къыIуагъ А. Наролиным.\nДжащ фэдэу «Наукоград» зыфиIорэ проектым фэдэхэм шIогъэшхо къызэратыщтыр, наукэм пыщэгъэ ныбжьыкIэхэм япчъагъэ нахьыбэ хъунымкIэ ащ мэхьанэшхо зэриIэр рес­публикэм и Премьер-министрэ къыIуагъ.\nНэужым Адыгэ къэралыгъо университетым иректорэу Хъу­нэго Рэщыдэ Iофтхьабзэм къе­кIолIэгъэ ныбжьыкIэхэм шIуфэс гущыIэхэр ариIуагъэх, шIэныгъэу аIэкIэлъым хагъэхъоныр шэнышIу зыфэхъугъэу «Наукоградым» щызэрэугъоигъэхэм Уры­сые наукэм и МафэкIэ афэгушIуагъ.\nАпшъэрэ гъэсэныгъэ зыщызэрагъэгъотырэ университетымрэ еджапIэхэмрэ язэдэлэ­жьэн шIогъэ гъэнэфагъэ къе­ты. НыбжьыкIэхэм сэнаущыгъэу ахэлъыр къагъэлъэгъоным ыкIи хагъэхъоным фэIорышIэрэ Iоф­шIэнышхо Адыгэ къэралыгъо университетым зэришIэрэм щэч хэлъэп. УшэтыпIэ площадкэ 17 еджапIэм зэриIэм ар нафэ къытфешIы.\n— Мыгъэ ятфэнэрэу мы мэфэкIыр Адыгэ къэралыгъо университетым игъэкIотыгъэу щыхэтэгъэунэфыкIы. «Наукоград» зыфиIорэ IофтхьабзэмкIэ мурадэу тиIэр тиреспубликэ имызакъоу, тигъунэгъу Краснодар краими къикIыгъэ еджа­кIохэр нэIуасэ зэфэтшIынхэр, наукэм ылъэныкъокIэ шIэны-гъэу ыкIи опытэу аIэкIэлъхэмкIэ зэхъожьынхэр ары. ШIэныгъэм хэтымыгъахъоу тапэкIэ тылъыкIотэн тлъэкIыщтэп. Арышъ, мы лъэныкъом тишъыпкъэу тыдэлэжьэщт, — къыIуагъ Адыгэ къэралыгъо университетым научнэ IофшIэнымкIэ ипроректорэу Михаил Силантьевым.\nУрысые наукэм и Мафэ фэгъэхьыгъэ фестивалыр мэфэкI IофтхьабзэхэмкIэ баигъэ. Фес­тивалыр къызэIуамы­хызэ, Хъу­нэго Рэщыдэ Адыгеим ыкIи Краснодар краим ястудент анахь дэгъухэм пчэды­жьышхэ адишIыгъ. Универси­тетым иеджэ­пIэ корпусхэм зэкIэми научнэ площадкэ 83-рэ къащызэIуахыгъ. Ахэм наукэм пылъ студентхэм яшIэныгъэхэр ыкIи яIэшIэгъэ гъэшIэгъонхэр къащагъэлъэгъуагъэх.